Ek deel graag 'n treffende verhaal met u wat 'n bejaarde onlangs aan my vertel het. Op 'n dag stap 'n man by die haarkapper in en neem op die stoel plaas. Die haarkapper vra na die man se welstand en die man antwoord dat dit deur die genade van die Here met hom baie goed gaan en dat hy veel het om voor dankbaar te wees.
Nadat die haarkapper sy werk klaargemaak het en die man oppad uit was, groet die haarkapper hom en sê: "Ek wil maar net vir u sê meneer, daar bestaan nie iets soos 'n God nie. As daar werklik 'n God bestaan het sou daar mos nie soveel ellende, hartseer en probleme in die wêreld gewees het nie?" Die man was stomgeslaan en het die haarsalon verslae verlaat.
Ons lees in vers 1 van Psalm 28 hoedat Dawid met erns in gebed tot God nader. Hoeveel gelowiges doen dit steeds vandag en vir hoeveel mense het gebed maar net 'n gewoonte geword? Dieselfde gebedsrympie word maar vanoggend gou opgesê en vanaand afgerammel net dat ek tog weet dit is afgehandel. En ons verwag dat God na ons moet luister wanneer ons met só min ywer en só min opregtheid en ontsag met Hom praat? Christus Jesus leer ons juis in Matt. 6 dat ons met 'n opregte gesindheid tot die Vader moet bid en nie met ydelheid nie. "Maar jy, wanneer jy bid, gaan in jou binnekamer, sluit jou deur en bid jou Vader wat in die verborgene is; en jou Vader wat in die verborgene sien, sal jou in die openbaar vergelde. En as julle bid, gebruik nie 'n ydele herhaling van woorde soos die heidene nie, want hulle dink dat hulle deur hul baie woorde verhoor sal word." (:6&7).
Wat meer is, is dat ons verwag dat God aandagtig sal luister wanneer ons met Hom praat. Ons verwag dat as ons gebede voor Hom gelê is, ons onmiddellik die resultate moet sien! Maar onthou ons dat die HERE ook gehoorsaamheid van ons verwag – dat Hy van ons verwag om te luister wanneer Hy met ons praat? Dink maar aan koning Saul wat aan die HERE ongehoorsaam was en toe hy na God geroep het, moes besef dat God hom nie verhoor nie. "En Saul het die HERE geraadpleeg, maar die HERE het hom nie geantwoord nie - ...". (1 Sam. 28:6). Ons word ook deur die woorde van Spreuke 28:9 daarop gewys dat die HERE nie sal gehoor gee aan die gebede van hulle wat nie na Hom luister nie. "Wie sy oor wegdraai om nie na die wet te luister nie, selfs sy gebed is 'n gruwel."
Daarenteen het die HERE 'n groot welgevalle daarin wanneer sy kinders met 'n opregte hart in gebed tot Hom nader om met Hom te praat. "...maar die gebed van die opregtes is Hom welgevallig." (Spr. 15:8)."...maar die gebed van die regverdiges hoor Hy." (Spr. 15:29). En omdat die gebede van die regverdiges voor die aangesig van God kom, is daar groot krag in die gebede van regverdiges en ons behoort hierdie wapen veel meer in ons worstelstryd hier op aarde te gebruik. "...Die vurige gebed van 'n regverdige het groot krag." (Jak. 5:16).